Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: Fra Josip Sopta, provincijal,
Fra Drago Ljevar, gvardijan 098 337 001 ili e-mail: drago.ljevar@si.t-com.hr
Fra Diego Deklić tajnik provincije, vikar, ekonom, tel. 254-348
i fra Tomislav Ćurić knjižničar
Zadar, 11. srpnja 2010.

26(37)2010.

Evanđelje Lk 10,25-37
Tko je moj bližnji?
Čitanje svetog Evanđelja po Luki
U ono vrijeme: Neki zakonoznanac usta i, da Isusa iskuša, upita: »Učitelju, što mi je činiti da život vječni baštinim?« A on mu reče: »U Zakonu što piše? Kako čitaš?« Odgovori mu onaj: Ljubi Gospodina Boga svojega iz svega srca svoga, i svom dušom svojom, i svom snagom svojom, i svim umom svojim; i svoga bližnjega kao sebe samoga!« Reče mu na to Isus: »Pravo si odgovorio. To čini i živjet ćeš.« Ali hoteći se opravdati, reče on Isusu: »A tko je moj bližnji?« Isus prihvati i reče: »Čovjek neki silazio iz Jeruzalema u Jerihon. Upao među razbojnike koji ga svukoše i izraniše pa odoše ostavivši ga polumrtva. Slučajno je onim putem silazio neki svećenik, vidje ga i zaobiđe. A tako i levit: prolazeći onuda, vidje ga i zaobiđe. Neki Samarijanac putujući dođe do njega, vidje ga, sažali se pa mu pristupi i povije rane zalivši ih uljem i vinom. Zatim ga posadi na svoje živinče, odvede ga u gostinjac i pobrinu se za nj. Sutradan izvadi dva denara, dade ih gostioničaru i reče: 'Pobrini se za njega. Ako što više potrošiš, isplatit ću ti kad se budem vraćao.'« »Sto ti se čini, koji je od ove trojice bio bližnji onomu koji je upao među razbojnike?« On odgovori: »Onaj koji mu iskaza milosrđe.« Nato mu reče Isus: »Idi pa i ti čini tako!«
Riječ Gospodnja.

TKO JE MOJ BLIŽNJI ... ? (Lk 10, 25-37)
Isus mijenja ustaljene navike o bližnjemu. Nisu naši bližnji samo naši voljeni, geografski blizu..., nego cijeli svijet, svaki čovjek, onaj udaljeni i bijedni i bolni čovjek - taj je nama najbliže, zapravo tome bi mi trebali biti bližnji. Svi su ljudi jedni drugima bližnji – tako govori cijela Biblija, to posebno naglašava Isus. I u ovome se nalazi naše sveopće bratstvo i međusobna odgovornost.
Nitko se sam neće 'spasiti'. Svatko će čuti početno pitanje: gdje ti je brat? Tako započinje ljudski rod, tako će i završiti. Druge treba ljubiti bez obzira da li oni nas ljube ili ne ljube, isto tako ne mrziti bez obzira da li drugi nas mrze ili ne mrze. Ljubav je bezuvjetna, ljubav sve ljude čini bližnjim. Isus Krist ne odgovara zakonoznancima tko je bližnji, nego pokazuje komu smo mi bližnji, da li znamo mi biti bližnji. Smisao je uvijek isti. Tako Isus prelazi sve razlike: religiozne, rasne, spolne, sve.
Svi su nam ljudi bližnji. Svi koji nas trebaju. Svi koji trebaju pomoć drugoga. Kakvo bratstvo, kakva ljudskost. Ovaj novozavjetni tekst je najantiklerikalniji tekst: svećenik i levit su religiozni 'profesionalci' koji se ne osjećaju kao bližnji ranjenome čovjeku. Isus preferira više Samaritanaca tj. heretika, shizmatika, čovjeka koji za Židove bijaše gori i odvratniji nego li pogani, pred svećenikom i levitom. Samo Samaritanac ima istinsku ljubav! Naše iskustvo vrlo često isto to potvrđuje: zna se nekada doživjeti veću ljubav i bliskost od nevjernika, liberala, lakih žena nego li od ortodoksnih vjernika. Kao da oni svoju vjeru i žive u pravovjernosti, a ne u pravoživljenju?!
Za Krista je istinski vjernik onaj koji ima životnu praksu ljubavi, a ne teoriju o ljubavi. Kako danas možemo tumačiti ovaj skandal? Ovo je pitanje važno osobito za svećenike i levite, za sve angažirane kršćane. Zar i sam drugi Vat. sabor nije rekao da je uzrok ateizmu u ne odgovarajućem životu vjernika? 'Samaritanac' priskače u pomoć i povija rane ranjenome, nosi ga na svojim plećima – manje teoretizira a više prakticira – on zakon izvršava! Naša se vjera pokazuje svakodnevnim življenjem više negoli poznavanjem teologije.
Življenje je ortodoksija jer je Bog prisutan u svakome dobrom činu, u svakome srcu koje je spremno na dobro djelo... Da imamo bližnjih, da sami budemo bližnji, da budemo ljubazni i ljubljeni potrebno je da sami u svim ljudima koji nas trebamo prepoznamo svoje bližnje. Da imamo Oca potrebno je da budemo sinovi i braća i sestre. Tak tim činom pokazat ćemo da smo vjernici Božje budućnosti i sreća čovječanstvu. Bližnji je uvijek pitanje. Koga držimo i prema kome se odnosimo kao prema bližnjemu.
Onome tko je s nama i s kim mi živimo ljudski život. Iako se može reći da je pojam vrlo relativan. Neki ga drže plemenski, drugi ideološki, treći rasno... itd. Ipak, bližnji je onaj kome smo mi blizu. U tradiciji je bližnji član istog plemena, roda. Nekada je bližnji značio onoga koji pripada istom vjerovanju, kao kod slučaja Esena... U Izraelu, poganin nije pripadao bližnjemu, nešto šire značenje je bilo kod Židova u dijaspori. U kršćanstvu se pojam bližnjega proširuje i nadilazi uske granice… . Bližnji nije baš onaj bliži, nego onaj kome se mi približimo. Tako da je tu korijen današnjeg shvaćanja bližnjega kao svakog čovjeka bez obzira na boju kože, vjerovanje, spol... itd.
Marjan Jurčević

15. nedjelja kroz godinu C
(Lk 10,25-37)
Popričesna meditacija
Početno pitanje zakonoznanca iz evanđelja je: “Tko je moj bližnji?” Pitanje upozorava na mogućnost da neki nisu bližnji, pa ih onda ne treba uključiti u krug svoje brige i ljubavi. Isus hoće ispraviti takav stav. Evanđelje je poziv na okrenutost svakom čovjeku - jer svaki čovjek nas poziva na potrebnu mu ljubav i milosrđe.
Samarijanac iz evanđelja pomaže vinom i uljem, novcem i dobrim riječima, svojim vremenom i mogućnostima. Crkva prepoznaje u tom Samarijancu, koji uljem zalijeva rane izranjenom čovjeku, istinskog Pomazanika, Krista.
Isus se saginje nad unesrećenim čovjekom, nad bijednim čovječanstvom. On će ponijeti čovjeka kao što pastir nalazi izgubljenu ovcu i prima je na ramena. To su slike o Isusu, dobrom pastiru, milosrdnom Samarijancu. Nije ispunjenje milosti tek jednokratna podijela milosti potrebitom čovjeku, nego se Isus hoće trajno dati njemu. Isus je isplatio sve što je čovjeku potrebno, dao je cijenu dovoljnu da čovjeku bude dobro do njegovog drugog dolaska.
Isus i nas poziva u evanđelju riječima: “Idi i ti čini tako!”
Priredio: Dario Miletić

Meditacija:
Trojica su prolazila mimo
Mjesta nesreće
Mimo čovjeka u krvi
Prvi okrenuo glavu
I reče pun sućuti:
Strašno, jadan čovjek!
Drugi je prolazio mimo
Ljubav prema bližnjemu smatrao je ispravnom
Ali u ovom slučaju nije učinio ništa
Jer je mislio da je to nekakva zamka
Treći se ljutio i s pravom
Mislio: zašto uvijek ja!
I pomogne kako je znao.
O čemu mislim,
Jednom treba razmisliti!
Prema Lothar Zenetti

SATNICA * OBAVIJESTI * SATNICA * OBAVIJESTI * SATNICA * OB
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Nedjelja 11. VII. XV. NKG, sv. Benedikt
Ponedjeljak: 12. VII: Mohor, Mislav
Utorak 13. VII. MAJKA BISTRIČKA - Pobožnost utorkom sv. Anti - molitva.
Srijeda 14. VII. Kamilo de Lellis
Četvrtak 15. VII. Boneventura, Dobriša
Petak 16. VII. Gospa Karmelska - KLANJANJE
Subota 17. VII. Aleksije, Branko
Nedjelja 18. VII. XVI. NKG, Fridrik
NEDJELJOM SU MISE u 8,30 u 10 i u 20 sati
Svaki dan je misa u 7 i 20 sati
Služba časova (časoslov): svagdanom u sv. misi,
nedjeljom i svetkovinama Večernja u 19,30 sati.
Prve nedjelje u mjesecu sastanak s FSR-om sat vremena prije večernje mise
Euharistijsko klanjanje: u petak poslije Mise
Krunicu molimo svaki dan u 19,30 sati.

„Što dolazi poslije: Živjeti po Božjoj volji
Svojom pričom nam Isus konačno pokazuje da biblijska uputa živjeti po Božjoj volji nije nikakva apstrakcija, čak nezamisliva i nedostižna. „Idi i ti čini tako!" Možemo vidjeti i ništa ne činiti kao svećenik i levit. Možemo pomoći i sve učiniti što je u našoj mogućnosti kao što je to učinio Samaritanac ako smo za to spremni, ako to stvarno hoćemo. Nema nikakve smetnje, Bog nam ne stavlja nikakve nepremostive zapreke. Nema nikakve zapreke preko koje bismo pali. Božja zapovijed, njegova nauka za naš život je „sasvim blizu tebe, ona je u tvojim ustima, u tvom srcu, možeš je držati." Tako smo čuli u prvom čitanju. To nam potvrđuje Isus, u priči o Samaritancu, u evanđelju. Da se radi samo o njegovoj riječi, o pouci, trebamo pokazati ispunjenjem u životu. D. I. M.

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)